Ritratt: Jason Charters Lorqs  Il-Partit Nazzjonalista qal li l-isport għandu jinkludi u mhux jeskludi. Il-Partit kien qiegħed jirreferi għan-nuqqas ta' qbil għat-twaqqif tal-European Super League. Il-PN qal li l-isport għandu valur uniku u m'ghandux ikun aċċessibbli biss għal dawk li għandhom il-flus. L-istqarrija li kienet iffirmata mill-kelliem tal-Oppożizzjoni għall-Edukazzjoni u l-Isport Clyde Puli qal li filwaqt li wieħed jifhem d-diffikultajiet ekonomiċi li diversi klabbs barranin għaddejjin minnhom, is-soluzzjoni mhix li tifred u min huwa l-iktar b'saħħtu jirbaħ, mentri l-oħrajn jispiċċaw. Saħaq li għandu jkun hemm post għal kulħadd. Puli qal li dan il-pass se jġib żewġ kategoriji li jifirdu dawk li għandhom minn dak li m'għandhomx. Żied li l-isport għandu dejjem kemm jistgħu jkun miftuħ u mhux wieħed magħluq għax dan se jwassal sabiex il-ftit jiddominaw u jaqtgħu barra lil dawk li għandhom l-ambizzjoni li jikbru u jirnexxu. Il-PN spejga li bl-introduzzjoni tal-European Super League se tneħħi l-pjaċir sportiv li wieħed jara klabbs ġejjin mil-liema reġjun, belt jew raħal fil-possibbiltà u l-opportunità li jirbħu fi sfidi fejn kull tim jitlaq ugwali mal-ieħor. Li kull plejer, ġej mil-liema klassi jew ambjent, għandu futur quddiemu fejn it-talenti tiegħu jista' jiżviluppahom.